 NA VALENTINE OBARA MAHAKAMA imemzuia mhubiri wa Kanisa la New Life lililo Mavueni, Kaunti ya Kilifi, Bw Ezekiel Odero, kutumia akaunti 35 za benki na M-Pesa. Hii ni baada ya polisi kuomba akaunti hizo zizuiliwe ili wachunguze madai yanayomhusisha mhubiri huyo na ulanguzi wa pesa haramu. Kupitia kwa hati ya kiapo, afisa wa Idara ya Kuchunguza Uhalifu (DCI), Bw Martin Munene, alisema inashukiwa Bw Ezekiel na mshukiwa wa mauaji ya Shakahola, Bw Paul Mackenzie, walishirikiana kupata pesa kutoka kwa biashara haramu ya ulanguzi wa viungo vya binadamu, mbali na kushawishi waumini kuuza mali zao zote kisha kupeleka pesa kanisani. Miongoni mwa akaunti ambazo mhubiri huyo amezuiwa kutumia, ni nne zilizosajiliwa kwa jina la Kilifi International School iliyojengwa katika kiwanja cha kanisa lake. Akaunti nyingine 20 zimesajiliwa kwa jina la New Life Prayer Center ambapo baadhi zinashikilia sarafu za pesa za kigeni ikiwemo shilingi ya Tanzania, dola, yuro, na pauni. Akaunti nne za benki ziko kwa jina la Bw Odero, sawa na nyingine saba za M-Pesa. Polisi wameruhusiwa kuchunguza shughuli zote zilizofanywa kwenye akaunti hizo kwa kipindi cha kuanzia Januari 1, 2017 hadi Aprili 2023 na wasimamizi wa benki zote husika wameagizwa kutoa usaidizi unaotakikana. Hata hivyo, mawakili wake wakiongozwa na Bw Cliff Ombeta, walikashifu uamuzi huo wakisema uamuzi ulitolewa bila mshtakiwa kuhusishwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  